Ma verskyn in hof ná NZ-tragedieDie Dickason-gesin (Foto: Graham Dickason, Facebook) Lauren Dickason (40) het Saterdagoggend in die streekshof in Timaru, Nieu-Seeland, verskyn vir die moord op haar drie dogters. Lauren se man, dr. Graham Dickason, het Donderdagaand op die egpaar se drie jong dogters, Maya en Karla (2), en hul ouer sussie, Liane (6), by hul huis in die hawestad Timaru afgekom. Lauren en Graham is albei mediese dokters van Pretoria. Die gesin het ’n week gelede van Suid-Afrika na dié stad verhuis nadat Graham as ortopediese chirurg ’n werk by die Timaru-hospitaal gekry het. Hulle was eers vir twee weke lank in kwarantyn met hul aankoms in Nieu-Seeland. Die Nieu-Seelandse nuuswebwerf Stuff berig Lauren het kalm in die hof voorgekom en het heeltyd na die vloer gestaar. Sy het nie ŉ pleit laat aanteken nie. Regter Dominic Dravitzki het Lauren na die Hillmorton-hospitaal in Christchurch vir sielkundige waarneming verwys. Sy sal na verwagting weer op 5 Oktober in die hooggeregshof in Timaru verskyn. Lauren is Donderdagaand na ’n hospitaal in die stad geneem en is Vrydag in hegtenis geneem. ‘Hulle was ’n gelukkige gesin’ Die Dickason-sussies is Donderdag dood in hul huis in Nieu-Seeland aangetref. (Foto: Facebook) Die dogters se voormalige oppasser, Maria Mendy Sibanyoni, het aan Stuff vertel die gesin was baie gelukkig en daar was nie probleme nie. Sibanyoni was van 2018 tot 2020 die drie dogters se oppasser. Die gesin het haar kort na die tweeling se geboorte as kinderoppasser aangestel. “Die tweeling was goeie babas en Liane was so ’n lieflike kind,” het Sibanyoni uit haar huis in Suid-Afrika gesê. “Graham het as ’n ortopediese chirurg gewerk. In sy vrye tyd het hy graag in die tuin gewerk en met sy kinders gespeel. “’Hy was so ’n goeie man. Ek en hy sou met die kinders speel. Ons het saam met die kinders roomys gaan koop en ek het my lewensverhale met hom gedeel.” Sibanyoni vertel sy het in kontak met die gesin gebly nadat haar kontrak verstryk het. “Die gesin was opgewonde oor hul verhuising na Timaru en om ’n nuwe lewe te begin.” Lauren se pa, Malcolm Fawkes, het Vrydag aan Maroela Media gesê die familie “probeer nog begryp wat gebeur het”.